Eesti suurima ühestantsimisega on liitunud juba üle 2000 ettetantsija - Uudised ja teated - Paide linn
Eesti suurima ühestantsimisega on liitunud juba üle 2000 ettetantsija
31. detsembril toimub üle-eestiline „Eesti tantsib" ühestantsimine, millega on liitunud juba üle 2000 ettetantsija. EV100 algatuse „Eesti tantsib" viimane tants tantsitakse 16 Eesti linnaväljakul, avalikud proovid ettetantsijate juhendamisel algavad kell 14.
„Tantsurõõm on nakkav! „Eesti tantsib" ühestantsimisega on liitunud juba üle 2000 ettetantsija, kes juubeliaasta viimasel päeval kõiki linnaväljakutel ootavad ning tantsima õpetavad," rõõmustas Riigikantselei EV100 programmi juht Maarja-Liisa Soe.
EV100 algatuse „Eesti tantsib" projektijuhi Raido Bergsteini sõnul on terve Eesti suurima ühestantsimise ootuses. „Juubeliaasta viimasel päeval kell 14 on kuusteist Eesti linna tantsusõpru täis. Tunni jooksul õpetavad eestantsijad ning tantsuõpetajad kõigile huvilistele tantsusamme, millele järgnebki sajandi suurim ühestantsimine," lisas Bergstein.
Avalik „Eesti tantsib" ühestantsimine toimub 31. detsembril 16 linnaväljakul üle Eesti: Tallinnas, Tartus, Pärnus, Narvas, Rakveres, Jõhvis, Jõgeval, Paides, Kuressaares, Kärdlas, Võrus, Valgas, Põlvas, Raplas, Viljandis ja Haapsalus. Kell 14 õpetatakse linnaväljakutel kõigile huvilistele tantsusamme, ühestantsimine algab kell 15.
Tantsukava on kokku pandud „Eesti tantsib" neljast tantsust. Tantsude koreograafid on Teet Kask, Argo Liik, Külli Roosna ja Kenneth Flak ja Liisa Laine.
Paide ühistantsimine
Algatust „Eesti tantsib" veavad Eesti Tantsuagentuur ja Eesti Rahvusringhääling koostöös EV100 korraldusmeeskonnaga. Juubeliaastal valminud üle saja „Eesti tantsib" tantsu, mille leiab veebilehelt www.err.ee/eestitantsib.
31. detsembril toimub 15 linnas üle Eesti ka juubeliaasta lõpupidu „Sajaga edasi, Eesti!". Juubeliaasta ühine lõpetamine toimub samaaegselt Tallinnas, Tartus, Pärnus, Narvas, Rakveres, Jõhvis, Jõgeval, Paides, Kuressaares, Kärdlas, Võrus, Valgas, Põlvas, Raplas ja Haapsalus